Επίθεση με βόμβες μολότοφ δέχτηκε τα ξημερώματα της Κυριακής διμοιρία που φρουρούσε το τουρκικό προξενείο στη Θεσσαλονίκη.

Στις 3:20 μια ομάδα 15 κουκουλοφόρων βγήκε από το Αριστοτέλειο Πανεπιστήμιο στη Θεσσαλονίκη και κινήθηκε εναντίον της διμοιρίας των ΜΑΤ, μέσω της οδού Αγίου Δημητρίου.

Σύμφωνα με πληροφορίες του thestival.gr, οι κουκουλοφόροι πέταξαν περίπου 15 βόμβες μολότοφ και επέστρεψαν στην πλατεία χημείου του ακαδημαϊκού ιδρύματος. Οι αστυνομικοί των ΜΑΤ απάντησαν στις ρίψεις κάνοντας χρήση δακρυγόνων και χειροβομβίδων κρότου – λάμψης.

Επιπλέον μια δεύτερη ομάδα περίπου δέκα κουκουλοφόρων βγήκε από την είσοδο της παλιάς φιλοσοφικής σχολής στην οδό Εθνικής Αμύνης και επιτέθηκε με δέκα βόμβες μολότοφ και πέτρες κατά δεύτερης διμοιρίας που κινούνταν πεζή προς την οδό Αγ. Δημητρίου για συνδρομή.

Η κυκλοφορία στις οδούς Αγίου Δημητρίου και Εθνικής Αμύνης διεκόπη για αρκετή ώρα, ενώ από τις ρίξεις μολότοφ δεν σημειώθηκαν υλικές ζημιές στη Θεσσαλονίκη.

Μετά τις επιθέσεις αστυνομικοί των ομάδων ΔΙ.ΑΣ. και Ο.Π.Κ.Ε. προσήγαγαν 14 άτομα που εξήλθαν από το ΑΠΘ, ενώ οι αστυνομικοί της κρατικής ασφάλειας περισυνέλεξαν ένα σακίδιο πλάτης που εγκατέλειψε ένας κουκουλοφόρος την ώρα της επίθεσης και μέσα σε αυτό βρέθηκε μια βόμβα μολότοφ που δεν πρόλαβε να χρησιμοποιηθεί.

Να σημειωθεί ότι από τις 22:00 υπήρχε σε εξέλιξη συναυλία στη Νομική Σχολή του ΑΠΘ με σκοπό τη συγκέντρωση χρημάτων για την κάλυψη των δικαστικών εξόδων των τριών αναρχικών που συνελήφθησαν στη ληστεία του ΑΧΕΠΑ.

Πηγή: thestival.gr